KIRJALLINEN KYSYMYS E-0744/01 esittäjä(t): François Bayrou (PPE-DE) komissiolle. Euroopan kehitysrahasto ja terveyspolitiikka.



Virallinen lehti nro 318 E , 13/11/2001 s. 0114 - 0115



KIRJALLINEN KYSYMYS E-0744/01 esittäjä(t): François Bayrou (PPE-DE) komissiolle (9. maaliskuuta 2001) Aihe: Euroopan kehitysrahasto ja terveyspolitiikka Ottaen huomioon Cotonoussa 23. heinäkuuta 2000 allekirjoitetut uudet AKT-valtioiden ja Euroopan unionin väliset sopimukset, yhdeksännessä Euroopan kehitysrahastossa käytettävissä olevat varat (13 800 miljoonaa euroa) sekä viimeisimmässä kehitysyhteistyöneuvostossa 10. marraskuuta 2000 hyväksytyn, tartuntatauteja ja köyhyyttä koskevan päätöslauselman, voidaan todeta, että komissio ja neuvosto uusivat jälleen Euroopan unionin ja sen jäsenvaltioiden AKT-valtioille antamaa apua koskevia sopimuksia varsinkin kansanterveyspolitiikan alalla. Millaista apua on annettu sellaisille laitoksille, jotka tunnetusti pyrkivät torjumaan tietynlaisia vammaisuuden muotoja, kuten sokeutta (kuten Bamakossa, Malissa toimiva Institut Ophtalmologique Tropicale de l'Afrique, IOTA), nyt kun merkittävien paikallisesti esiintyvien tautien torjumiseen tähtäävää yhteistyötä koordinoiva järjestö (Organisation de Coopération et de Coordination pour la lutte contre les Grandes Endémies) on lopettanut toimintansa? On luonnollisesti ensiarvoisen tärkeää myöntää varoja tartuntatautien, kuten aidsin torjuntaan, mutta ei kuitenkaan tulisi unohtaa myöskään merkittäviä paikallisesti esiintyviä tauteja, jotka ovat yhä valitettavan yleisiä useissa Afrikan maissa. Poul Nielsonin komission puolesta antama vastaus (16. toukokuuta 2001) Komissio tunnustaa kansanterveyspolitiikalle annettavan runsaan tuen merkittävyyden Afrikan, Karibian ja Tyynenmeren (AKT) valtioissa. Vastuu terveydestä on tärkeä, ja komissio onkin sisällyttänyt vuoden 2002 ensisijaisiin tavoitteisiinsa taistelun köyhyyttä vastaan, painottaen erityisesti terveyttä ja koulutusta. Komissio ennakoi, että monet AKT-valtiot asettavat terveyden etusijalle suunnitellessaan yhdeksännen Euroopan kehitysrahaston (EKR) varojen käyttöä. Komissio myöntää, että pahimpien tartuntatautien, kuten HI-viruksen/immuunikadon (HIV/AIDS), torjuntatyö ei saisi varsinkaan Afrikassa tapahtua kansanterveyspolitiikan ja paikallisten tautien hoidon kustannuksella. Suurin osa yhteisön kansanterveydelle ja aidsin torjunnalle myöntämästä rahoituksesta tukee nyt ja tulevaisuudessa kansallisia ponnisteluja terveydenhuoltojärjestelmien parantamiseksi. Komissio myöntää varoja lukuisille aloitteille, joilla pyritään torjumaan tartuntatauteja ja niistä johtuvaa invaliditeettia. Se tukee onkoserkiaasin valvontaohjelmaa (Onchocerciasis Control Programme) sekä sokeutta torjuvaa tukiohjelmaa (Programme of Support to the Fight against Blindness). Jälkimmäinen sisältää myös tuen IOTA:n (Institute of Tropical Ophthalmology) uudelleen organisoimiseksi autonomisena järjes tönä Malin terveysministeriön yhteyteen. Komissio pitää järkevänä IOTA:n pääjärjestön OCCGE:n (Organisation de Contôle des Grandes Endémies) yhdistämistä vastaavaan englanninkieliseen järjestöön Länsi-Afrikan terveysjärjestön (WAHO, West-African Health Organisation) perustamiseksi. Lisäksi komissio tukee toimia, jotka pyrkivät vahvistamaan alueellista kansanterveyteen liittyvää yhteistyötä. Tästä esimerkkinä ovat Länsi-Afrikan projektit ARIVA (edistää itsenäistä rokotustoimintaa kymmenessä maassa), APPA (vahvistaa lääkepolitiikkaa 22 maassa) ja ASURE (tukee Länsi-Afrikan epidemiologista seurantaverkostoa). Komissio uskoo, että tällaisen alueellisen tuen antamista jatketaan yhdeksännessä EKR:ssa.